
FDF’s historie 
Godkendt af bestyrelsen den 09-05-2016

Den 27. oktober 1902 stiftedes “Frivilligt Drenge-Forbund”. Året op til den 27. oktober havde stifteren Holger Tornøe (1881-1967) gjort sig mange tanker, men idéen til FDF blev først færdigformet lige op til starten i 1902.
Ludvig Valentiner (1881-1959) og Harald Ostenfeld var de to mænd, der var med til at virkeliggøre Holger Tornøes planer.
Holger Tornøe ville egentlig have været missionær, men efter råd fra pastor Harald Ostenfeld begyndte han som søndagsskolelærer. Efterhånden optog arbejdet med drengene Tornøe mere og mere. Til sin store irritation måtte han gang på gang opleve, at det var svært at holde på drengene, indtil de blev gamle nok til at blive medlem af det civile KFUM.
Mange forskelligartede oplevelser medvirkede til at skabe ideen om FDF. Tornøes årlige sommerferie i Jylland og hans rejse til Italien, hvor han egentlig skulle studere arkitektur, men blev optaget af en flok søndagsskoledrenge, som var under en slags militærisk kommando, der tilsyneladende forenede disciplin med frihed. Det satte tankerne i gang. Men først, da han fik fat i en bog på norsk af en engelsk forfatter og dér for første gang læste om “guttebrigaden”, altså det nystartede Boys Brigade, fik hans tanker endelig form.  
[bookmark: _Toc442771630]FDF - Frivilligt Drenge-Forbund
Den 6. marts 1901 udformedes de første grundtanker om: “FDF - Frivilligt Drenge-Forbund”. Ideen havde fået navn, men Tornøe havde også mange ideer til, hvad indholdet skulle være. Han skrev i sit hæfte: “Frivilligt Drenge-Forbund skal udføre en bevarende, opdragende og missionerende gerning”. Formålsparagraffen har i dag fået en anden ordlyd, aktiviteterne har forandret sig, men ideen er den samme.
Starten på drengearbejdet skete den 19. februar 1903 i København. Fra begyndelsen var der tale om 3 kredse. 1. kreds holdt til ved Lukas-kirken. 2. kreds ved Frederiksberg kirke og 3. kreds ved de Classenske Boliger. De såkaldte øvelsesmøder bestod af gymnastik og eksercits, hvortil man dels havde indkøbt nogle engelske øvelsesgeværer dels havde lånt nogle gamle, tunge muskedonnere fra krigen i 1848.
FDF var fra sin begyndelse det første eksempel herhjemme på et arbejde, der for alvor tog drengene alvorlig. Der var ikke tale om en dårligt skjult undskyldning for at forkynde kristendom. Tornøes vision var at placere kristendommen som noget både uomgængeligt og selvfølgeligt i drengenes hverdag.
Ser man på aktiviteter, som det nystartede forbund bød på, opdager man, at mange af de aktiviteter vi i dag betragter som helt selvfølgelige tilbud til børn og unge, første gang dukkede op i FDF. Nyt var f.eks. marchture, sejlads og sidst men ikke mindst, sommerlejre. Som noget af det vigtigste havde Tornøe allerede fra starten af syslet med idéerne om sommerlejre eller såkaldte “landkolonier”, og i 1906 tog det første hold drenge under ledelse af Ludvig Valentiner på den første sommerlejr på FDFs eget område Jomsborg. Det blev starten på en af de stærkeste og mest levedygtige traditioner i FDF - sommerlejren.
[bookmark: _Toc442771631]FPF - Frivilligt Pige-Forbund
FDF var som sagt fra starten en drengebevægelse, som ud over samarbejdet med KFUM også havde et samarbejde med pigerne i KFUK. Dette samarbejde forløb uden problemer, men i 1950 søgte FDF K19 om tilladelse til at optage piger, som på grund af adgangs-begrænsninger ikke kunne optages i den lokale KFUK-spejdertrop. Hovedbestyrelsen i FDF svarede henholdende, for de var ikke umiddelbart begejstret for ideen, men det groede nedefra, så i marts 1951 blev det meddelt Hovedbestyrelsen, at der ville blive oprettet en organisation “Frivilligt Pige-Forbund” seks steder rundt om i landet. Det var Willy Gravesen, der stod bag det nye forbund, som på mange punkter lænede sig kraftigt op ad FDF: Samme farve uniform og næsten enslydende Grundlov og vedtægter. Pigerne ønskede fra starten af at benytte samme FDF-skjold som drengene gjorde, men det ville Holger Tornøe ikke tillade, og derfor tegnede Ejler Fangel det nye FPF-skjold.
[bookmark: _Toc442771632]FDF/FPF - Frivilligt Drenge- og Pigeforbund
Også FPF blev en succes, og i begyndelsen af 70’erne begyndte adskillige forsøgsordninger med fællesarbejde mellem FDF og FPF. Det er værd at bemærke, at kravet til fællesarbejde kom nedefra, det var de enkelte kredse, der forlangte det. I 1973 blev det besluttet at sammenlægge de to forbund, og nu måtte FDF og FPF indrette sig lidt efter hinanden. Forbundenes formål “at møde børn og unge med evangeliet om Jesus Kristus” var i forvejen enslydende, mens man valgte FPFs motto: “For den danske ungdom - Gud til ære”.  Man beholdt FDFs væbnerløfter, og FPF sikrede, at man i afsnittet om lederne, fastholdt en tydeligere forbindelse til folkekirken. Den endelige sammenlægning skete på Landsmødet i 1974. Weekenden startede med to forskellige landsmøder, som havde de samme punkter på dagsordenen, men der blev foretaget afstemning både hos FDF og hos FPF. I løbet af lørdagen smeltede Landsmøderne så sammen og sammenlægningen af FDF og FPF var en realitet - nu var navnet FDF/FPF. Dette navn viste sig dog senere at være for langt og besværligt, og derfor tog Landsforbundet på Landsmødet i 1994 navneforandring til Frivilligt Drenge- og Pigeforbund, FDF - i daglig tale FDF og man besluttede at bruge det tidligere drengeskjold, med enkelte grafiske ændringer, som fællesskjold.
[bookmark: _Toc442771633]3.4. FDF Gadstrup-Snoldelevs historie
FDF startede i Gadstrup/Snoldelev 19. september 1930. Hvad der siden er sket, kan læses kredsens jubilæumsbog seneste udgave fra 2005.

